La Diputació invertirà més de 8,5 milions d'euros en l'ampliació de la carretera CV-339
24 de octubre de 2019

La Junta de Govern de la Diputació de València ha aprovat l'ampliació de la plataforma de la CV-339, que uneix les localitats de Llíria i Alcublas, amb l'objectiu d'adequar esta carretera a les exigències actuals, millorant la seguretat viària i la connectivitat territorial. La inversió total del projecte ascendeix a 8,5 milions d'euros.

Les obres d'actuació, que s'estenen sobre una longitud de 13,4 quilòmetres, es divideixen en quatre trams. El primer d'ells transcorre des de Llíria fins al Camí de Caicons, més enllà de la Cooperativa Vinícola.

“Esta és una carretera amb gran afluència de ciclistes i trànsit de camions i vehicles i necessita esta intervenció per a reforçar la seguretat”, ha explicat el diputat de l'àrea, Rafa García, que afig que “la Diputació vertebra el territori amb este tipus d'actuacions de manteniment i conservació d'una xarxa provincial viària de 1.800 quilòmetres”.

Per part seua, l'alcalde Manolo Civera ha afirmat que este projecte de la Diputació “servirà per a donar resposta a un reivindicació històrica de les poblacions de Llíria i Alcublas, una via que connecta la nostra comarca amb la dels Serrans, molt transitada per ciclistes, agricultors i motociclistes”.

Per a començar a treballar en esta primera fase del projecte, l'execució del qual es considera prioritària, es procedirà a l'adjudicació de les tasques d'expropiació dels terrenys afectats. De manera paral·lela, es durà a terme la licitació de l'obra. Està previst que este procés es complete durant la primera meitat de 2020.

L'actuació en este primer tram, que és el que més trànsit de vehicles suporta, compta amb un pressupost de 1,8 milions d'euros, partida inclosa en la comptes del pròxim exercici. Així mateix, la primera fase del projecte contempla la construcció d'un carril bici, que transcorrerà des de Llíria fins a la Cooperativa Vinícola, connectant-la a l'actual xarxa ciclista. D'esta manera, es potenciarà la mobilitat sostenible entre la capital del Camp de Túria, esta zona industrial i les urbanitzacions La Joliesa, El Pedrer i Llometa de Llavata.

Resta de millores

Entre les actuacions de millora que es desenvoluparan amb esta actuació destaquen, a part de la construcció del carril bici, l'ampliació de la calçada, l'augment de visibilitat en les corbes, l'elevació de la rasant, el reforç general del ferm, la millora del drenatge en la via i l'actualització de la senyalització existent.

Actualment, la CV-339, que suporta al voltant de 4.000 vehicles diaris, presenta un ample deficient i un paviment en mal estat, amb corbes de visibilitat reduïda, la qual cosa genera situacions de perillositat, donat el nombrós trànsit de ciclistes.